KOMMISSIONENS GENNEMFØRELSESAFGØRELSE (EU) 2022/75

af 17. januar 2022

om fastlæggelse af listen over Interregprogramområder, der skal modtage støtte fra Den Europæiske Fond for Regionaludvikling og Unionens eksterne finansieringsinstrumenter, opdelt efter indsatsområde og Interregprogram under målet om europæisk territorialt samarbejde

(meddelt under nummer C(2022) 109)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) 2021/1059 af 24. juni 2021 om særlige bestemmelser for målet om europæisk territorialt samarbejde (Interreg), der støttes af Den Europæiske Fond for Regionaludvikling og de eksterne finansieringsinstrumenter (1), særlig artikel 8, stk. 1,

efter høring af det udvalg, der er nedsat ved artikel 115, stk. 1, i Europa-Parlamentets og Rådets forordning (EU) 2021/1060 af 24. juni 2021 om fælles bestemmelser for Den Europæiske Fond for Regionaludvikling, Den Europæiske Socialfond Plus, Samhørighedsfonden, Fonden for Retfærdig Omstilling og Den Europæiske Hav-, Fiskeri- og Akvakulturfond og om finansielle regler for nævnte fonde og for Asyl-, Migrations- og Integrationsfonden, Fonden for Intern Sikkerhed og instrumentet for finansiel støtte til grænseforvaltning og visumpolitik (2), og

ud fra følgende betragtninger:

(1) Den Europæiske Fond for Regionaludvikling (EFRU) støtter målet om europæisk territorialt samarbejde i visse regioner på niveau 3 i den fælles nomenklatur for statistiske territoriale enheder (»NUTS 3-regioner«) for grænseoverskridende samarbejde, og i alle regioner på niveau 2 i den fælles nomenklatur for statistiske territoriale enheder (»NUTS 2-regioner«) for tværnationalt samarbejde, som blev oprettet ved Europa-Parlamentets og Rådets forordning (EF) nr. 1059/2003 (3). Det er derfor nødvendigt at opføre disse regioner på listen.

(2) I henhold til artikel 8, stk. 1, andet afsnit, i forordning (EU) 2021/1059 skal eksterne grænseoverskridende Interregprogrammer opføres som »Interreg A IPA III CBC-programmer« (IPA III-CBC) eller »Interreg A NEXT-programmer« (NDICI-CBC).

(3) I henhold til artikel 8, stk. 3, i forordning (EU) 2021/1059 skal regioner i tredjelande eller partnerlande eller territorier uden for Unionen, som ikke modtager støtte fra EFRU eller fra et af Unionens eksterne finansieringsinstrumenter, eller som bidrager til EU-budgettet ved hjælp af eksterne formålsbestemte indtægter, også være opført på listen over Interregprogramområder.

(4) I henhold til artikel 5 i forordning (EU) 2021/1059 gælder det for så vidt angår tværnationalt samarbejde, at de regioner, der skal støttes af EFRU, skal være NUTS 2-regioner i Unionen eller, i fravær af en NUTS-klassifikation, tilsvarende områder. De kan omfatte regioner i den yderste periferi, som dækker større tværnationale områder, og under hensyntagen til eventuelle makroregionale strategier eller havområdestrategier. Tværnationalt samarbejde kan også omfatte regioner, som skal være NUTS 2-regioner eller, i fravær af en NUTS-klassifikation, tilsvarende områder i Island, Norge, Schweiz og Det Forenede Kongerige samt Andorra, Færøerne, Liechtenstein, Monaco og San Marino, oversøiske territorier eller lande (OLT'er) og regioner i partnerlande inden for rammerne af instrumentet til førtiltrædelsesbistand III (»IPA III«) eller instrumentet for naboskab, udviklingssamarbejde og internationalt samarbejde — et globalt Europa (»NDICI«).

(5) I henhold til artikel 6 i forordning (EU) 2021/1059 gælder det for så vidt angår interregionalt samarbejde, at hele Unionens område, herunder regioner i den yderste periferi, støttes af EFRU. Interregionale samarbejdsprogrammer kan også omfatte hele tredjelandes og partnerlandes territorier inden for rammerne af IPA III eller NDICI og andre territoriers territorium, eller dele heraf, eller OLT'er, uanset om de støttes af Unionens eksterne finansieringsinstrumenter eller ej. Det er derfor ikke nødvendigt at fastsætte programområdet for interregionalt samarbejde.

(6) I henhold til artikel 7 i forordning (EU) 2021/1059, gælder det for så vidt angår samarbejde i regioner i den yderste periferi, at alle regioner, som er opført i artikel 349, stk. 1, i TEUF, støttes af EFRU. Interregprogrammer for regionerne i den yderste periferi kan også dække partnerlande eller dele heraf, der støttes af NDICI, eller OLT'er, der støttes af programmet for oversøiske lande og territorier (OLTP), eller begge dele.

(7) I henhold til artikel 8, stk. 2, i forordning (EU) 2021/1059 bør listen over regioner med henblik på grænseoverskridende samarbejde også angive de NUTS 3-regioner, der tages i betragtning ved tildelingen af støtte fra EFRU til grænseoverskridende samarbejde ved alle indre grænser og de ydre grænser, som er omfattet af Unionens eksterne finansieringsinstrumenter. NUTS 3-regionerne i programområderne for grænseoverskridende samarbejde bør opføres på grundlag af forordning (EF) nr. 1059/2003, som senest ændret Kommissionens delegerede forordning (EU) 2019/1755 (4). Med henblik på artikel 8, stk. 2, i forordning (EU) 2021/1059 er de NUTS 3-regioner, der tages i betragtning ved tildelingen af støtte fra EFRU, dog baseret på forordning (EF) nr. 1059/2003, som ændret ved Kommissionens forordning (EU) 2016/2066 (5).

(8) Det er derfor nødvendigt at opstille lister over Interregprogramområder, der skal modtage støtte, opdelt efter indsatsområde og Interregprogram —

VEDTAGET DENNE AFGØRELSE:

Artikel 1 Listen over programområder, der skal modtage støtte fra EFRU under indsatsområdet grænseoverskridende samarbejde under målet om europæisk territorialt samarbejde, herunder under det eksterne grænseoverskridende samarbejde, der også støttes af IPA III og NDICI, og herunder regioner i tredjelande eller partnerlande eller territorier uden for Unionen, som ikke modtager støtte fra EFRU eller fra et af Unionens eksterne finansieringsinstrumenter, eller som bidrager til Unionens budget gennem eksterne formålsbestemte indtægter, findes i bilag I.

Artikel 2 Listen over programområder, der skal modtage støtte fra EFRU og Unionens eksterne finansieringsinstrumenter under indsatsområdet tværnationalt samarbejde under målet om europæisk territorialt samarbejde, herunder regioner i tredjelande eller partnerlande eller territorier uden for Unionen, som ikke modtager støtte fra EFRU eller fra et af Unionens eksterne finansieringsinstrumenter, eller som bidrager til Unionens budget gennem eksterne formålsbestemte indtægter, findes i bilag II.

Artikel 3 Listen over programområder, herunder partnerlande eller dele heraf, der støttes af NDICI, eller OLT'er, der støttes af OLTP, eller begge, og som skal modtage støtte fra EFRU under indsatsområdet regioner i den yderste periferi under målet om europæisk territorialt samarbejde, findes i bilag III.

Artikel 4 Listen over NUTS 3-regioner i Unionen, som tages i betragtning ved tildeling af støtte fra EFRU til grænseoverskridende samarbejde ved alle indre grænser og de ydre grænser, som er omfattet at Unionens eksterne finansieringsinstrumenter, findes i bilag IV.

Artikel 5 Denne afgørelse er rettet til medlemsstaterne.

Udfærdiget i Bruxelles, den 17. januar 2022. På Kommissionens vegne Elisa FERREIRA Medlem af Kommissionen

(1) EUT L 231 af 30.6.2021, s. 94.

(2) EUT L 231 af 30.6.2021, s. 159.

(3) Europa-Parlamentets og Rådets forordning (EF) nr. 1059/2003 af 26. maj 2003 om indførelse af en fælles nomenklatur for regionale enheder (NUTS) (EUT L 154 af 21.6.2003, s. 1).

(4) Kommissionens delegerede forordning (EU) 2019/1755 af 8. august 2019 om ændring af bilagene til Europa-Parlamentets og Rådets forordning (EF) nr. 1059/2003 om indførelse af en fælles nomenklatur for regionale enheder (NUTS) (EUT L 270 af 24.10.2019, s. 1).

(5) Kommissionens forordning (EU) 2016/2066 af 21. november 2016 om ændring af bilagene til Europa-Parlamentets og Rådets forordning (EF) nr. 1059/2003 om indførelse af en fælles nomenklatur for regionale enheder (NUTS) (EUT L 322 af 29.11.2016, s. 1).